90 årsjubileum Moss Filatelistklubb - 22.11.2022

Jeg, Grethe Mathisen, ønsker dere alle velkommen til glimt fra klubbens historie. Møteprotokollene er lest med utgangspunkt i jubileumsårene. Jeg tar forbehold om noe kan ha gått meg hus forbi.

I dag 22.11 2022 har vi jubileum, vi passerer ikke mindre enn 90 år. Dette er møte nr 1261.

1932. Frimerker hadde da allerede i mange år vært en stor hobby på verdensbasis.

Tenker vi så tilbake til 22.11.1932.

Da møttes noen få ildsjeler – alle herrer – for å starte en klubb for kongenes hobby og hobbyens konge – filatelien. Det var mosseborgere med blant andre - Rolf Sterud, Hans Nicolayssen, Erling Stark og Leif Mürer som startet Moss Filatelistklubb. Disse var svært trofaste mot klubben og aktive filatelister helt de døde. De ble etter tur slått til riddere med klubbens ordensmedalje – Pro Filatelia – for sitt klubbarbeide.

Mürer og Stark fikk også Forbundets medalje – Sølvløven – for sin innsats i Forbundsstyret og for filatelistisk litteratur. Som de eneste hittil fra Moss.

Klubben har i alle år vært medlemmer av Norsk Filatelistforbund. Med deltagelse på årsmøter der har vi kunnet påvirke utviklingen av vår hobby spesielt i Norge og også få kunnskap og ideer til oss internt i klubben.

Nicolayssen ble klubbens første æresmedlem i 1946 og da post mortem. Den eneste?

1942. Moss Filatelistklubbs orden – Pro Filatelia – ble stiftet på dagen for klubbens 10-årsjubileumsfeiring. Dagen ble feiret med festmiddag på Støtvig Hotell med klippfisk på menyen. Som del av feiringen ble det holdt en utstilling i Moss Handelstands lokaler. Klubbens første utstilling som ble rapportert som vellykket.

Klubben hadde i 1942 - 63 medlemmer – hvorav 4 kvinner.

1943. Møtelokalet er fra nå av og 20 år framover Moss Hotell. Klubbens logo ble tegnet av Thorleif Johannessen. Hans tegning ble valgt etter en konkurranse blant klubbens medlemmer. Dessverre står det intet om farger.

1947. 15 årsfest på Park Restaurant med pølser og øl. En glad giver spanderte fludium og iflg protokollen varte møtet til lyset gikk?!

1952. 20 år. Ut fra referatene var det ingen feiring. Klubben slet med dårlig frammøte. Kun 5 til 11 av de 42 medlemmene møtte opp.

1957. 25 år. Økende frammøte og frimerkeinteresse. Det ble arrangert frimerkeutstilling uten bedømming på Røde Mølle. Utstillingen hadde eget postkontor.

1962. 30 år. Feiret med fellesmøte med klubbene i Østfold og Vestfold i Moss Handelstands lokaler. Forbundets formann Arnstein Berntsen holdt foredrag. Lapskaus og underholdning med trylling av klubbens medlem Trygve Andresen – Tryvani. Etter 30 år er fortsatt Stark og Mürer svært tilstede. Stark er formann i klubben og Mürer er i Forbundsstyre. 25 nye medlemmer ble dette året rekruttert fra gymnaset. Møtene holdes fortsatt på Moss Hotell.

1964. I dette året ble det bestemt, etter forslag fra Trygve Jørgensen, at klubben skulle starte opp en norgessamling med hovednummer stemplet Moss. Denne samlingen er fortsatt høyst aktuell, men dessverre ikke noe stort aktivum verdimessig.

1972. 40 år. Årsfeiring på EPA. Leder i klubben var da Svein Sandbugt. Klubbens mangeårige sekretær Helge Frøyset, ble slått til ridder- Pro Filatelia. Bjørn Storberget kåserte om Postverket før og nå. Stark kåserte om klubbens historie.

1976. Propagandautstilling på frimerkets dag. Alf Sødal, Auduns far, skaffet og ga klubben bordvimpler med klubbens logo.

1977. 45 år. Fellesmøte for klubbene i Øst og Vestfold på Speiderhuset. 50 oppmøtte og referert som helt igjennom et vellykket møte. Ved utgangen av 1977 hadde klubben 139 medlemmer.

1982. 50 år. Moss Fil 82. Utstilling på Moss Kunstgalleri. Knut Grenå ledet utstillingskomiteen. Besøk med kåseri av gravør Sverre Morken. Grenå og Sandbugt ble tildelt Pro Filatelia ved festmiddagen på Moss Hotell.

1983. Etter noen år på Coopern holdes klubbmøtene de 19 påfølgende årene i Moss Kunstgalleri.

1986. Utstillingen Aerofil-Moss. 50 årsfeiring av Moss Lufthavns åpning i 1936. Vår nåværende leder, Inge Johansen fikk Pro Filatelia på utstillingens bankett på Støtvig Hotell.

1987. 55 år. Fellesmøte Østfold, Vestfold, Drammen og Skien. På slutten av 80 tallet og begynnelsen av 90 tallet var det laber interesse og frammøte på klubbmøtene.

1992. 60 år. Regional utstilling i april. Moss-Fil-92. Hans Petter Grønvold og Arvid Sundby ble tildelt Pro Filatelia.

2001. Inge Johansen, Stefan Neumayer og Svein Sandbugt fikk som første MFKere tildelt Forbundsmedaljen.

For å bli innstilt til og få Forbundsmedaljen må man minst ha 10 år med tillitsverv i en forbundsklubb.

2002. 70 år. Jubileumsmarkering med snitter og kaffe. Pro Filatelia ble tildelt Erik Engebretsen og Jan Kristian Isaksen. Tønnes Ore fra Forbundsstyret overrakte Knut Grenå Forbundsmedaljen.

2007. 75 år som ble skikkelig feiret. Regional utstilling, Moss Fil 07. Utstillingen var meget godt besøkt. Spesielt hyggelig var det at mange av våre egne stilte ut sine samlinger. Palmares/jubileumsfest i Moss Hotell. Pro Filatelia ble tildelt Egil Bakken, Jan Erik Opsahl, Stefan Neumayer og Svein Mathisen. Forbundsmedaljen ble overrakt Jan Kr Isaksen, Finn Jan de Lange, Arvid Sundby og Erik Engebretsen.

2012. 80 års markering med middag på Moss Hotell. Egil Bakken og Jan Erik Opsahl fikk overrakt Forbundsmedaljen av presidenten Tore Berg. Grethe Mathisen fikk Pro Filatelia.

Gledelig hadde vi igjen fått øket medlemstallet, det takket være en skikkelig innsats for å trekke inn tidligere medlemmer. Frimerkets dag ble blåst liv i igjen, og ikke minst ble nyskapningen Samlermessa i Råde arrangert. Et samarbeide med Fredrikstad FK og Norske Postkortsamlere. En stor suksess som lever i beste velgående ved at vi neste år skal arrangere den for 10 gang.

2016. Eva Bakken fikk utdelt Pro Filatelia for sitt mangeårige nøyaktige arbeide som klubbens kasserer.

2017. 85 årsmarkering/julemøte med «koldtbord» og innbudte gjester i klubbens nåværende klubblokale på Melløs. Jan Erik Blomgren og Audun Sødal fikk Pro Filatelia.

2017. Inge Johansen ble av Forbundet tildelt NFs Tidsskrift Hederstegn.

2018. Grethe og Svein Mathisen ble tildelt Forbundsmedaljen av presidenten Frank Gilberg.

2019. Nordia i Sarpsborg. Etter forespørsel fra Forbundet stilte 9 personer fra klubben opp som hjelpere til montering av eksponat og vakthold. Dette ble påskjønnet med 30 tusen til klubbkassa vår. Tre av klubbens medlemmer var blant utstillerne. Alle tre ble bedømt til sølv.

Når det gjelder utstillinger har mange fra klubben gjennom tidene vært med med sine samlinger. Spesielt Inge Johansen vil jeg fremheve. Han har kvalifisert seg og vært med verden rundt med sine sykkeleksponat. Inge er også klubbens nasjonale dommer.

2020. Moss 300 år. Etter forslag fra og pådrift fra klubbens Svein Mathisen utga Posten Norge et frimerke med motiv fra jubileumsbyen Moss. Dette ble, som en del av byens feiring, lansert i Konvensjonsbygningen og senere promotert av klubben på Høyden Storsenter.

2022. 90 år. Ja, akkurat i dag. Hyggelig at dere alle er her og er med på feiringen. Spesielt hyggelig at vi er fem forhenværende ledere, Inge, Svein, Grethe, Jan Erik og Vidar. Jubileumsåret har vært aktivt. Samlermesse i mars, stand på Frimerkets dag og Fellesmøte for Østfoldklubbene i oktober. Men kanskje viktigst, mange gode møter med godt frammøte, med god aktivitet, med prat om frimerker og løst og fast, med kaffe, med auksjoner og gode foredrag. Det er medlemsmøtene som er klubbens ryggrad.

Hva har vært tema på møtene gjennom de 90 år? Jo, det samme som nå, antall utgivelser, førstedagsbrev, forfalskninger, motiv, posthistorie, oppmøte, rekruttering og ikke minst økonomi. Heldigvis er nå klubben i den situasjonen at vi holder hodet godt over vann og det takket være medlemmenes kontingenter, med provisjoner, kjøp av lodder og kaffe, og med uegennyttig arbeid.

Så, nå har vi så vidt passert 90 år – hvor går vi?

Jeg er trygg på at Moss Filatelistklubb vil fortsette sine aktiviteter som før. Vi vil møtes hver 14 dag i et godt sosialt klima, fortsette å telle tagger, lete etter vannmerker, sette pent inn i våre album og være på en stadig søken etter gode objekter for å komplettere våre samlinger.

Viktig for klubbens framtid er at vi alle i alle sammenhenger framsnakker hobbyen vår.

Og at nye som kommer innom på et klubbmøte blir sett og blir tatt vare på.

Men, det er jo bare å se seg rundt. Vi ser at gjennomsnittsalderen i klubben er relativt høy, og man kan vel alltid lure på hva kommer etter oss.

Men før vi lurer for mye på det, kan vi jo ta sikte på neste store markering, den som kommer om 10 år fra i dag!

På vegne av Moss Filatelistklubb, takk for oppmerksomheten!